[{"text_idx": "#000001", "text": "Bydd gwasanaeth newydd i gefnogi pobl sydd a\u0302 phroblemau yn ymwneud a\u0302 digartrefedd, tai a budd-daliadau yn agor yn swyddogol ddydd Mercher 26 Chwefror. Bydd y prosiect yn helpu pobl ym Mhont-y-pw\u0302l, Cwmbra\u0302n a Blaenafon ac mae\u2019n cael ei redeg gan yr elusen flaenllaw yng Nghymru ar gyfer digartrefedd, sef y Wallich."}, {"text_idx": "#000002", "text": "Mae\u2019r Wallich yn gweithio ledled Cymru ac mae ganddynt arbenigedd penodol mewn digartrefedd ac atal y risg o ddigartrefedd. Bydd y gwasanaeth Cymorth Tenantiaeth newydd yn gweithio gyda phobl i wneud yn siw\u0302r eu bod yn aros mewn llety diogel ac addas ac yn helpu pobl mewn argyfwng."}, {"text_idx": "#000003", "text": "Bydd hefyd yn gweithredu fel cyfryngwr rhwng tenantiaid a landlordiaid yn y sectorau preifat a chymdeithasol i wneud yn siw\u0302r na fydd neb yn dod yn ddigartref."}, {"text_idx": "#000004", "text": "Amcangyfrifodd niferoedd cysgu allan blynyddol Llywodraeth Cymru fod saith o bobl yn cysgu ar strydoedd Torfaen yn ystod cyfnod y cyfrifiad a gynhaliwyd am bythefnos ym mis Tachwedd 2019. Mae hyn yn gynnydd o bum person o\u2019r flwyddyn flaenorol ac yn gynnydd o\u2019r adroddiadau bod neb yn cysgu allan yn 2017."}, {"text_idx": "#000005", "text": "Bydd gwasanaeth Cymorth Tenantiaeth Torfaen y Wallich, a gomisiynwyd gan arian Cefnogi Pobl Cyngor Sir Torfaen, yn gweithredu fel dull ataliol. Ni fydd hyn er mwyn atal cysgu allan yn unig, ond er mwyn atal o\u0302l-ddyledion rhent a dyledion hefyd, sef mater sy\u2019n dod yn fwy amlwg ar gyfer tenantiaid a landlordiaid."}, {"text_idx": "#000006", "text": "Yn ychwanegol i hyn, mae\u2019r ti\u0302m cymorth mewn argyfwng ar gael i bobl sy\u2019n ddigartref ar y stryd, pobl sy\u2019n cysgu ar soffa neu bobl mewn llety dros dro ac sydd angen cymorth."}, {"text_idx": "#000008", "text": "Mae prif swyddfa Torfaen y Wallich ar Heol Hanbury, Pont-y-pw\u0302l. Mae\u2019r swyddfa ar agor i roi cymorth a chyngor rhwng 8am a 6pm ddydd Llun i ddydd Gwener a rhwng 9am ac 1pm ar fore Sadwrn."}, {"text_idx": "#000009", "text": "Bydd yr elusen yn cynnal sesiynau galw heibio ar draws yr awdurdod lleol i helpu cynifer o bobl ag sy\u2019n bosibl yn y gymuned."}, {"text_idx": "#000010", "text": "Bydd gwasanaeth Cymorth Tenantiaeth Torfaen yn cynnal diwrnod agored rhwng 11am a 1pm ddydd Mercher 26 Chwefror, lle gall aelodau\u2019r cyhoedd ac asiantaethau eraill ddysgu mwy am y prosiect."}, {"text_idx": "#000012", "text": "\u201cMae\u2019n anffodus ein bod yn gorfod dod a\u0302\u2019n gwasanaethau i Dorfaen ond rydym yn falch o allu camu i\u2019r adwy. Er ein bod yn edrych ymlaen at weithio gyda\u2019r gymuned wych, mae\u2019n drueni mai\u2019r cynnydd mewn digartrefedd a\u2019r galw am help sy\u2019n dod a\u0302 ni yma."}, {"text_idx": "#000013", "text": "\u201cOnd, ynghyd a\u0302 helpu pobl a\u0302\u2019u sefyllfaoedd tai ariannol a thai, bydd unrhyw un sy\u2019n defnyddio gwasanaeth Cymorth Tenantiaeth Torfaen yn cael y cyfle i fanteisio ar amrywiaeth o brosiectau dysgu a datblygu\u2019r Wallich."}, {"text_idx": "#000014", "text": "Rydyn ni\u2019n credu bod atal digartrefedd yn golygu mwy na rhoi to uwchben rhywun. Rydyn ni eisiau helpu i wella hyder, sgiliau a chyflogadwyedd pobl a mynd i\u2019r afael a\u0302\u2019u hanghenion llety, gyda\u2019r gobaith o ddyfodol mwy disglair.\u201d"}]